Springbok-agtstemanne: Morné voor die Windhond en Thor in die touMorné du Plessis (Foto: Twitter) Wanneer oor die beste Springbok-agtstemanne van alle tye gesels word, moet jy maar genoeg houtskool hê asook ’n paar ekstra biere, want dit kan ŉ lang aand word. Want hoe dan anders gaan jy tussen Hennie Muller, Morné du Plessis, Duane Vermeulen, Basil Kenyon, Gary Teichmann, Tommy Bedford, Wynand Claassen, Jannie Breedt, Bob Skinstad en soveel ander legendes besluit? Ironies genoeg was hulle almal Springbokkapteins en het almal baie diep spore getrap. My oorlede pa het donkiejare gelede saam met Muller by die ou ERPM-klub in Boksburg gespeel. Hy het altyd met smaak vertel hoe die Windhond die hele agterlyn kon weghol, hoe hy ŉ agterlyn kon afmaai en nog genoeg stamina oorgehad het om na die tyd nog moordende fiksheidsoefeninge te doen wanneer almal reeds poegaai was. Muller het in net 13 toetse gespeel en het in 1951-’52 die leisels by Basil Kenyon op toer in die Britse Eilande as kaptein oorgeneem toe Kenyon ŉ oogbesering opgedoen het. Muller het die Bokke in nege toetse aangevoer en het net een keer, teen die Wallabies in 1953, verloor. Later in die sestigerjare het hy die Springbokspan afgerig. Hy is op 55-jarige ouderdom oorlede en een van sy seuns, Steven, is in 2016 tragies in Brackenfell vermoor. Sy dogter, Melanie, het vir die Springbokhokkiespan gespeel en is ŉ gesiene afrigter. * Dok Danie Craven het altyd gesê sport is in die gene. Hy het sekerlik na Du Plessis verwys wie se pa, Felix, die Springbokkaptein in 1949 teen die All Blacks was en sy ma, Pat (Smethurst), die SA hokkiekaptein was. Ek het Morné die eerste keer gesien speel toe ek (en hy) nog op skool was. Affies het teen Grey-kollege gespeel en Morné was die dag ŉ langbeenheelagter met veilige hande en ŉ kanonskop. Grey het Affies (wat geen hierjy-span was nie) vermorsel en Du Plessis het saam Nelson Babrow (sy pa Louis, was ook ŉ Springbok) en Dawie Snyman amok gesaai. Morné was ook ŉ kranige snelbouler op Maties en het vir die SA Universiteitespan en die Westelike Provinsie gespeel. Maar toe Barry Richards een oggend net voor ete twee sesse van sy boulwerk af gemoker het, het hy besluit basta met krieket. Dis toe waar Dok Craven hom by Maties in ŉ wêreldbreker gebrei het. Op Loftus was hy nie altyd gewild nie, veral nie nadat hy Naas Botha geplettervat het in ŉ Curriebekerwedstryd nie. Maar as Springbokkaptein en bestuurder van die Wêreldbeker-wenspan van 1995, het hy alle kritici stil gemaak. Duane Vermeulen (Twitter @duane_vermeulen) * Vermeulen se bynaam is nie verniet Thor, die hamerdraende Noorse god, nie. Die bynaam is gepas vir een van die hardste manne in wêreldrugby, wat altyd sy lyf op die spel plaas. Hoeveel keer het hy in 54 toetse en 209 wedstryde vir die Pumas, Vrystaat en Cheetahs, WP en Stormers, Toulon, Blou Bulle en Kubota Spears swak gespeel? Maar die kole op die vuurtjie is byna uitgebrand met Teichmann, Bedford en Skinstad-hulle wat maar vir iemand anders moet wag. * So weeg my gunstelinge op (in orde van belangrikheid): Morné du Plessis: 22 toetse tussen 1971 en ’89; wenpersentasie van 86,66%; Springbok-wenkaptein in 13 van 15 toetse; lid van die IRB se Heldesaal. Hennie Muller: 13 toetse tussen 1949 en ’53; Springbok-wenkaptein in agt van nege toetse (88,8%), 16 punte (3 drieë, 1 strafdoel en 2 doelskoppe); lid van die IRB-heldesaal. Duane Vermeulen: 54 toetse tussen 2012 tot op hede; een toets as Bokkaptein; speler van die wedstryd in die Wêreldbekereindstryd in 2019.